b'\n_START_ARTICLE_\nBugi keel\n_START_SECTION_\nT\xc3\xa4hestik\n_START_PARAGRAPH_\nBugi t\xc3\xa4hestik on silbiline t\xc3\xa4hestik, mis arvatavasti tuleneb kaavi kirjast (kasutusel Jaava saarel) ja peamiselt braahmi t\xc3\xa4hestikust (p\xc3\xa4ritolumaa India). Bugi t\xc3\xa4hestiku iga t\xc3\xa4ht koosneb konsonandist ja algsest vokaalist /a/. Erandiks on ainult vokaali /a/ esindav t\xc3\xa4ht, mida kasutatakse ainult s\xc3\xb5na alguses. _NEWLINE_Bugi t\xc3\xa4hestikus kasutatakse lisakriipse v\xc3\xb5i t\xc3\xa4ppe, et t\xc3\xa4htede vokaali /a/ muuta. Need lisakriipsud muudavad ka vokaali /a/ h\xc3\xa4\xc3\xa4ldust s\xc3\xb5nade alguses._NEWLINE_Bugi t\xc3\xa4hestik on t\xc3\xa4hestikuna kasvavas ohus, sest t\xc3\xa4nap\xc3\xa4eval kasutatakse bugi keele kirjutamiseks ladina t\xc3\xa4hestikku._NEWLINE_Traditsiooniliselt kirjutati bugi keelt tseremoniaaleesm\xc3\xa4rkidel braahmi t\xc3\xa4hestikku kuuluvas lontara kirjas, mida kasutatakse ka makassari ja mandari keele kirjutamiseks. \xe2\x80\x9elontara\xe2\x80\x9c tuleneb malaikeelsest s\xc3\xb5nast palmyra palmi jaoks (lontar), mille lehti kasutatakse Indias, Kagu-Aasias ja Indoneesias k\xc3\xa4sikirjade materjalina.\n_START_SECTION_\nDialektid\n_START_PARAGRAPH_\nBugid eristavad end siiani s\xc3\xb5ltuvalt nende koloniaalpiirkondadest (Bone, Wajo, Soppeng ja Sidenreng) ja v\xc3\xa4iksematest territooriumidest (Pare-Pare \xc3\xbcmbrus, Sinjai ja Suppa). Nende piirkondade keeli, mis erinevad \xc3\xbcksteisest v\xc3\xa4hesel m\xc3\xa4\xc3\xa4ral, peetakse keeleteadlaste poolt v\xc3\xa4ljakujunenud dialektideks, viimased keeleteaduslikud uuringud on tuvastanud 11 erinevat dialekti._NEWLINE_J\xc3\xa4rgnevalt mittet\xc3\xa4ielik loetelu bugi keele dialekte: Bone (Palakka, Dua Boccoe, Mare), Pangkep (Pangkajane), Camba, Sidrap (Sidenreng, P\xc3\xb5hja-Pinrang, Alitta), Pasangkayu (Ugi Riawa), Sinjai (Enna, Palattae, Bulukumba), Soppeng (Kessi), Wajo, Barru (Pare-Pare, Nepo, Soppeng Riaja, Tompo, Tanete), Sawitto (Pinrang), Luwu (Luwu, Bua Ponrang, Wara, Malangke-Ussu).'